proxectonos/corpus_dominio_legal_administrativo_tmp huggingface dataset:
ORDE do 10 de abril de 2000 de modificación da do 6 de novembro de 1989 pola que se aproba a reordenación dos polígonos de bateas denominados A, B e C, do distrito marítimo de Ferrol.
CONSELLERÍA DE PESCA, MARISQUEO E ACUICULTURA — III. OUTRAS DISPOSICIÓNS — 26/04/2000

Os polígonos de bateas denominados A, B e C, do distrito marítimo de Ferrol foron creados por orde do Ministerio de Comercio do 14 de febreiro de 1974 (BOE nº 75, do 28 de marzo).
No Diario Oficial de Galicia nº 230, do 30 de novembro de 1989, publicábase a Orde do 6 de novembro de 1989 pola que se aprobaba a reordenación dos polígonos de bateas A, B e C, do distrito marítimo de Ferrol.
Na orde que se modifica, dispúñase no punto 1 que se daba por rematada a reordenación dos polígonos A, B e C, do distrito marítimo de Ferrol, que se mantiñan nas mesmas circunstancias de localización, deseño e número de puntos de fondeo que se describían na orde do Ministerio de Comercio do 14 de febreiro de 1974.
Ante a discrepancia observada entre a situación xeográfica dos vértices do polígono Ferrol B e o indicado, tanto na capacidade total do polígono como no seu plano de situación, faise necesaria a modificación da situación dos vértices xeográficos do polígono Ferrol B, para poder mante-la capacidade total mencionada na orde ministerial antes citada.
Por todo iso, a Consellería de Pesca, Marisqueo e Acuicultura
DISPON:
Artigo único
A redacción do punto 1, da orde da Consellería de Pesca do 6 de novembro de 1989, queda modificada da seguinte maneira:
Dáse por rematada a reordenación dos polígonos A, B e C, do distrito marítimo de Ferrol, manténdose os polígonos A e C nas mesmas circunstancias de localización, deseño e número de cuadrículas que se describen na orde do Ministerio de Comercio do 14 de febreiro de 1974.
O polígono B mantense nas mesmas circunstancias de deseño e número de cuadrículas que se describen na orde ministerial antes citada, sendo a situación xeográfica dos seus vértices, segundo as coordenadas obtidas na carta nº 412-A das rías de Ferrol, Ares, Betanzos e A Coruña, publicada polo Instituto Hidrográfico da Mariña, a seguinte:
Vértice A43º 25,1500' N8º 12,6800' W
Vértice B43º 25,1500' N8º 12,3800' W
Vértice C43º 25,0480' N8º 12,3800' W
Vértice D43º 25,0480' N8º 12,3800' W
Disposición derradeira
A presente orde entrará en vigor o día seguinte da súa publicación no Diario Oficial de Galicia.
Santiago de Compostela, 10 de abril de 2000.
Amancio Landín Jaráiz
Conselleiro de Pesca, Marisqueo e Acuicultura
ORDE do 28 de marzo de 2000 pola que se autoriza o cambio de denominación do centro privado Calasanz Masculino da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 26/04/2000

Examinado o expediente incoado por Urbano Peña Sáiz, titular do centro privado Calasanz Masculino da Coruña, en solicitude de cambio de denominación do devandito centro.
Resultando que o expediente foi tramitado pola Delegación Provincial da Coruña, que se uniron a el os documentos esixidos e que a petición foi informada favorablemente pola Inspección de Educación e pola propia delegación provincial.
Resultando que o referido centro ten a correspondente autorización para impartir ensinanzas.
Vistos o Real decreto 1004/1991 (BOE do 26 de xuño), marzo), Decreto 133/1995, do 10 de maio (DOG do 22 de maio), Orde do 20 de setembro de 1995 (DOG do 15 de decembro), polo que se desenvolve o antedito decreto.
Considerando que se cumpriron neste expediente tódolos requisitos esixidos pola normativa vixente nesta materia.
Esta consellería
DISPÓN:
Autoriza-lo cambio de denominación do centro privado Calasanz Masculino da Coruña, que pasa a denominarse Calasanz-PP. Escolapios.
O cambio de denominación non afectará o réxime de funcionamento do centro.
Contra a presente orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ó da súa publicación no Diario Oficial de Galicia, segundo o disposto nos
artigos 116 e 117 da Lei 4/1999 (BOE do 14 de xaneiro), de modificación da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 28 de marzo de 2000.
Celso Currás Fernández
Conselleiro de Educación e Ordenación
Universitaria
RESOLUCIÓN do 11 de abril de 2000, do tribunal designado para xulga-las probas para a constatación da capacitación profesional para o exercicio da actividade de transportista por estrada, axencia de transporte, transitario e almacenista-distribuidor convocadas por Resolución do 20 de xaneiro de 2000, da Dirección Xeral de Transportes, pola que se modifica o horario das probas e se anuncia a publicación das listas definitivas de admitidos e excluídos.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 26/04/2000

Por mor do elevado número de solicitudes recibidas e de conformidade co establecido na base cuarta punto 4 da Resolución de 20 de xaneiro pola que se convocaban probas para a constatación da capacitación profesional para o exercicio da actividade de transportista por estrada, axencia de transporte, transitario e almacenista-distribuidor.
Este tribunal
RESOLVEU:
Primeiro.-Anuncia-la exposición pública das listas definitivas de admitidos e excluídos, de conformidade coa base cuarta punto 4 da Resolución do 20 de xaneiro de 2000 (DOG nº 24, do 4 de febreiro), nos organismos seguintes: servicios centrais da Consellería de Política Territorial, Obras Públicas e Vivenda, servicios provinciais de Transportes e nas delegacións provinciais da devandita consellería.
Segundo.-Modifícase o horario das probas quedando establecido do seguinte modo:
-9.30 h. Transporte interior e internacional de mercadorías para aqueles aspirantes nos que a primeira letra do primeiro apelido estea comprendida entre as letras A-H (ámbalas dúas inclusive).
-16.30 h. Transporte interior e internacional de mercadorías para aqueles aspirantes nos que a primeira letra do primeiro apelido estea comprendida entre as letras I-Z (ámbalas dúas inclusive).
-9.30 h. Transporte interior e internacional de viaxeiros para aqueles aspirantes nos que a primeira letra do primeiro apelido estea comprendida entre as letras I-Z (ámbalas dúas inclusive).
-16.30 h. Transporte interior e internacional de viaxeiros para aqueles aspirantes nos que a primeira letra do primeiro apelido estea comprendida entre as letras A-H (ámbalas dúas inclusive).
Santiago de Compostela, 11 de abril de 2000.
Juan Carlos Villarino Tejada
Presidente do tribunal
RESOLUCIÓN do 7 de abril de 2000 pola que se convoca un curso básico para auxiliares de policía local.
ACADEMIA GALEGA DE SEGURIDADE — III. OUTRAS DISPOSICIÓNS — 24/04/2000

Dentro dos programas de actividades que a Academia Galega de Seguridade ten previsto realizar no ano 2000, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dun curso básico para auxiliares de policía local, segundo o previsto na disposición adicional segunda da Lei 3/1992, do 23 de marzo, de coordinación das policías locais, que deberá desenvolverse conforme as seguintes bases:
Obxectivos.
O curso ten por obxectivos dota-los auxiliares de policía local dunha formación teórico-práctica que os capacite para o posterior desempeño da súa actividade profesional.
Destinatarios.
O curso vai dirixido a todas aquelas persoas que sexan contratadas para desenvolve-la función de auxiliar de policía local durante a temporada de verán, nos concellos de Galicia.
Inscrición.
A inscrición dos participantes será totalmente gratuíta, debéndose comunicar esta antes do 8 de maio de 2000 para efectua-la correspondente reserva de praza.
Prazas.
Sen límite.
Solicitudes.
1. Os concellos que se atopen nesta situación deberán remitir un escrito á Academia Galega de Seguridade, solicitando a participación no curso, no que figure a lista de persoas que van ser contratadas como auxiliares de policía local; para efectua-la correspondente reserva de praza para a realización do devandito curso.
2. O prazo para a remisión de escritos rematará o día 8 de maio de 2000.
3. Os escritos deberán enviarse á sede da Academia Galega de Seguridade: Avenida da Cultura, s/n, 36680 A Estrada.
Contido e duración.
O curso terá lugar en sesións de mañá e tarde, de luns a venres, e nel trataranse entre outras as seguintes materias:
-Intervención policial.
-Tráfico e seguridade vial.
-Policía administrativa.
-Primeiros auxilios.
-Dereito penal.
-Dereito procesual-penal.
O curso terá unha duración de 10 días, cun total de 70 horas lectivas.
Lugar.
O curso desenvolverase na Academia Galega de Seguridade, sita na Avenida da Cultura, s/n, 36680 A Estrada.
Datas.
O curso desenvolverase do 22 de maio ó 2 de xuño, en horario de 10 a 14 horas e de 17 a 20 horas.
Certificado.
Para obte-lo correspondente diploma será requisito indispensable supera-la fase de formación teórica, onde o alumno ten que superar tódalas materias que figuran no programa.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 7 de abril de 2000.
Juan José Fariñas-Ferro Rodríguez
Director xeral da Academia Galega de Seguridade
ORDE do 10 de abril de 2000 pola que se amplía o prazo de presentación de solicitudes de subvencións para a contratación da prestación de servicios públicos a través dos programas de cooperación con entidades locais para o exercicio do ano 2000.
CONSELLERÍA DE FAMILIA E PROMOCIÓN DO EMPREGO, MULLER E XUVENTUDE — III. OUTRAS DISPOSICIÓNS — 24/04/2000

Mediante Orde do 28 de decembro de 1999 (DOG nº 251, do 30 de decembro), a Consellería de Familia e Promoción do Emprego, Muller e Xuventude regulou as axudas e subvencións para o fomento do emprego polas entidades locais a través dos denominados programas de cooperación, entre os que figuran, no capítulo III, as subvencións para a contratación de servicios públicos con empresas cualificadas como iniciativas de emprego, con centros especiais de emprego ou con empresas de economía social constituídas por mozos ou por desempregados que participasen nalgún obradoiro de emprego ou curso de formación ocupacional ou por parados de longa duración ou por mulleres.
A necesaria sucesión de trámites administrativos dos expedientes para a cualificación das iniciativas de emprego, dos centros especiais de emprego e para a constitución de cooperativas e de sociedades laborais, allea ás entidades locais, unida ó interese desta fórmula como xeradora de actividade e de desenvolvemento, aconsellan, para optimiza-la eficacia destas axudas cara á xeración de emprego no ámbito local e rural, amplia-lo prazo de presentación de solicitudes, para dar cabida ás iniciativas emprendedoras xurdidas nos tres primeiros trimestres do ano 2000.
Consecuentemente con todo o anterior e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.-Amplíase ata o 30 de setembro do ano 2000 o prazo de presentación de solicitudes para as subvencións reguladas no capítulo III da Orde do 28 de decembro de 1999, para a contratación de servicios públicos con empresas cualificadas como iniciativas de emprego, con centros especiais de emprego ou con empresas de economía social constituídas por mozos ou por desempregados que participasen nalgún obradoiro de emprego ou curso de formación ocupacional ou por parados de longa duración ou por mulleres.
Disposicións derradeiras
Primeira.-Autorízase o director xeral de Fomento do Emprego para dictar, no ámbito das súas competencias, as resolucións e instruccións necesarias para o desenvolvemento e execución da presente orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 10 de abril de 2000.
Manuela López Besteiro
Conselleira de Familia e Promoción do Emprego,
Muller e Xuventude
CORRECCIÓN de erros.-Resolución conxunta do 4 de febreiro de 2000, da Secretaría Xeral da Consellería de Sanidade e Servicios Sociais e da División de Recursos Humanos do Servicio Galego de Saúde, pola que se ordena a publicación do pacto subscrito pola Administración sanitaria coas centrais sindicais CIG, CC.OO., UGT, CSI-CSIF e CESM-SATSE, sobre selección temporal de diversas categorías de persoal estatutario para vinculacións temporais nas institucións sanitarias do Sergas e determinados postos funcionariais dependentes da Consellería de Sanidade e Servicios Sociais e do Servicio Galego de Saúde.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 24/04/2000

Advertidos erros na Resolución conxunta do 4 de febreiro de 2000, da Secretaría Xeral da Consellería de Sanidade e Servicios Sociais e da División de Recursos Humanos do Servicio Galego de Saúde, publicada no Diario Oficial de Galicia nº 39, do 25 de febreiro, cómpre face-las seguintes correccións:
Na páxina 2.519, no punto 4 do punto IV. Experiencia profesional, onde di: «2 puntos por cada pacto ata un máximo de 6 ou puntuación proporcional», debe dicir: «2 puntos por cada ano, ou a puntuación
proporcional para cada fracción cun máximo de 6 puntos».
Na páxina 2.521, no punto 4 do punto IV. Experiencia profesional, onde di: «2 puntos por cada pacto ata un máximo de 6 puntos ou puntuación proporcional», debe dicir: «2 puntos por cada ano, ou a puntuación proporcional para cada fracción cun máximo de 6 puntos».
Na páxina 2.526, no punto 4 do punto IV. Experiencia profesional, onde di: «2 puntos por cada pacto na puntuación que corresponde por período fraccionado, ata un máximo de 6 puntos», debe dicir: «2 puntos por cada ano, ou a puntuación proporcional para cada fracción cun máximo de 6 puntos».
CORRECCIÓN de erros.-Resolución do 14 de febreiro de 2000 pola que se ordena a publicación do acordo do Consello da Xunta de Galicia, do 11 de febreiro de 2000, polo que se modifica a relación de postos de traballo da Consellería de Sanidade e Servicios Sociais.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 24/04/2000

Advertidos erros na corrección feita no DOG nº 72, do mércores, 12 de abril, á devandita resolución, publicada no DOG nº 40 do venres 11 de febreiro, cómpre face-las oportunas correccións:
-Na páxina 5.089, na corrección correspondente á páxina 2.617, onde di: «No punto 4 a, onde di: «54.000», debe dicir: «540.000».
Despois do dito punto debemos engadir: «No punto 4 b, onde di: 540.000, debe dicir: 550.800».
CORRECCIÓN de erros.-Resolución do 24 de marzo de 2000 pola que se ordena a publicación do acordo do Consello da Xunta de Galicia do 23 de marzo de 2000, polo que se aproba a nova relación de postos de traballo da Consellería de Cultura, Comunicación Social e Turismo.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 24/04/2000

Advertido erro no Diario Oficial de Galicia do luns, 10 de abril de 2000, na nota da páxina 4.938, cómpre realiza-la oportuna corrección:
Onde di: «964. Restaurador/a, especialidade de papel (R.I.)» e «964. Restaurador/a, especialidade das artes (pintura e escultura) (R.I.)», debe dicir: «965. Restaurador/a, especialidade de papel (R.I.)» e «966. Restaurador/a, especialidade das artes (pintura e escultura) (R.I.)».
RESOLUCIÓN do 29 de marzo de 2000 pola que se lle dá publicidade á parte dispositiva da sentencia 905/1993, do 21 de outubro, da Sala do Contencioso-Administrativo do Tribunal Superior de Xustiza de Galicia.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 24/04/2000

Visto pola Sección Segunda da Sala do Contencioso-Administrativo do Tribunal Superior de Xustiza de Galicia o recurso contencioso-administrativo número 02/0000135/1991, interposto pola Asociación pola Defensa da Ría, contra a orde da Consellería de Ordenación do Territorio e Obras Públicas da Xunta de Galicia do 18 de decembro de 1989 e contra a desestimación por silencio do recurso de reposición contra ela, sobre aprobación definitiva do Plan de Ordenación Urbana de Pontevedra; dictouse a sentencia 905/1993, do 21 de outubro, agora firme, pola que se estimaba parcialmente o dito recurso.
Polo tanto, de conformidade co disposto nos artigos 103 e seguintes da Lei 29/1998, do 13 de xullo, reguladora da xurisdicción contencioso-administrativa, e co fin de levar a puro e debido efecto a dita sentencia, este departamento resolve dar publicidade á parte dispositiva da sentencia 905/1993, do 21 de outubro, que a seguir se transcribe:
«Resolvemos que debemos estimar e estimamos en parte o recurso contencioso-administrativo deducido pola Asociación pola Defensa da Ría contra a orde da Consellería de Ordenación do Territorio e Obras Públicas de la Xunta de Galicia do 18 de decembro de 1989, e contra a desestimación por silencio do recurso de reposición contra ela, aprobatoria definitivamente do Plan de Ordenación Urbana do Municipio de Pontevedra; e, en consecuencia, debemos anulala e anulámola en canto cualifica como usos de parque urbano dentro do situado no nó da autoestrada as superficies de parque e talleres da deputación, industrias cerámicas e imprenta municipal; e debemos desestimar e desestimámo-lo recurso no demais».
Santiago de Compostela, 29 de marzo de 2000.
P.D. (Orde 13-12-1993)
José Antonio Fernández Vázquez
Secretario xeral da Consellería de Política
Territorial, Obras Públicas e Vivenda
RESOLUCIÓN do 24 de marzo de 2000, da Delegación Provincial de Lugo, pola que se dispón a inscrición no rexistro e a publicación, no Diario Oficial de Galicia, da revisión das táboas salariais de 1999, do convenio colectivo de ámbito provincial para a empresa Bombones Suguimar.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 24/04/2000

Visto o texto da revisión das táboas salariais de 1999, do convenio colectivo para a empresa Bombones Suguimar (código 2700692), da provincia de Lugo, asinado o día 28 de febreiro de 2000, pola representación da citada empresa e a dos seus traballadores, e de con
formidade co disposto no artigo 90 números 2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta delegación provincial
ACORDA:
Primeiro.-Ordena-la inscrición da citada revisión no rexistro de convenios desta delegación, así como o seu depósito.
Segundo.-Remiti-lo texto da citada revisión á Dirección Xeral de Relacións Laborais da Xunta de Galicia.
Terceiro.-Dispoñe-la súa publicación no Diario Oficial de Galicia.
Lugo, 24 de marzo de 2000.
Manuel Teijeiro Álvarez
Delegado provincial de Lugo
Acta da comisión paritaria do convenio colectivo
da empresa Bombones Suguimar de Lugo
Pola parte empresarial:
Santiago Criado Contreras.
Polas centrais sindicais:
UGT:
Carlos Martínez Vázquez (delegado de persoal).
Asesor: Fernando Teijeiro Valledor.
En Lugo, sendo as 12 horas do día 28 de febreiro de 2000, reúnese a comisión paritaria do convenio colectivo de Bombones Suguimar, composta, dunha parte, polos representantes de UGT e doutra pola representación da empresa, tódolos cales asinan ó pé do presente escrito, co fin de trata-la revisión salarial do convenio colectivo.
A citada comisión paritaria adopta por unanimidade os seguintes acordos:
Primeiro.-Dado que o IPC definitivo para 1999 superou en 1,1 puntos o previsto polo Goberno para o mesmo ano, procédese a aproba-las táboas salariais definitivas de contido económico, correspondentes ó ano 1999, que se xunta a esta acta como anexo I, co fin de lle dar cumprimento á cláusula de revisión salarial para 1999, recollida no artigo 20 deste convenio colectivo (DOG do 18 de marzo de 1999).
Segundo.-A comisión paritaria faculta a Fernando Teijeiro Valledor para que rexistre esta acta e as copias oportunas perante a autoridade laboral para a súa publicación.
Rubricado
ANEXO I
Táboa de salarios definitiva para 1999
(Do 1 de xaneiro ó 31 de decembro de 1999)
Categoría
profesional
Soldo
mensual
Soldo
anual
Ant. mensual
(por trienio)
Encargado
109.612
1.644.180
6.578
Oficial 1 e viaxante
106.730
1.600.950
6.405
Oficial 2ª
104.183
1.562.745
6.252
Peón e axudante
101.487
1.522.305
6.090
Auxiliar administrativo
106.730
1.600.950
6.405
Aprendices (ano 1998)
68.788
1.031.820
Aprendices (ano 1999)
70.032
1.050.480
ORDE do 11 de abril de 2000 pola que se dá cumprimento ó establecido na cláusula décimo segunda do convenio marco asinado entre a Administración xeral do Estado e a Comunidade Autónoma de Galicia para a colaboración na implantación dun sistema intercomunicado de rexistros entre a Administración xeral do Estado, a Administración da Comunidade Autónoma de Galicia e as entidades locais do ámbito territorial de Galicia.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 24/04/2000

Con data do 21 de xuño de 1997 asinouse un convenio marco de colaboración entre a Administración xeral do Estado e a Comunidade Autónoma de Galicia, que tiña como obxectivo o de que as dúas administracións asumisen o firme compromiso de mellora-la calidade na prestación dos servicios públicos, mediante a adopción de medidas que articulen un modelo de funcionamento administrativo caracterizado polos principios de economía e eficacia, e orientado definitivamente ó cidadán como suxeito activo e protagonista principal na actividade das administracións públicas.
Entre as medidas tendentes a logra-lo mencionado modelo de funcionamento administrativo destaca a de implantar un sistema intercomunicado de rexistros públicos que permitan unha mellor atención ó cidadán baseada na economía de medios, a eficacia e axilidade administrativas, eliminando parte da complexa burocracia administrativa sen, por iso, quebranta-la seguridade xurídica que debe primar nos actos emanados da Administración.
O mencionado convenio marco establecía, na súa cláusula décimo segunda, que as entidades locais interesadas na adhesión a el poderían solicitalo á Consellería da Presidencia e Administración Pública da Xunta de Galicia sempre que, xunto coas súas solicitudes, cumprisen cos requisitos que a dita cláusula determinaba.
Solicitada a adhesión por determinados concellos da Comunidade Autónoma de Galicia, cómpre agora cumpri-lo disposto na mencionada cláusula mediante a publicación da aceptación no Diario Oficial de Galicia, unha vez que a Consellería da Presidencia e Administración Pública xa lles notificou esta ós concellos solicitantes.
Na súa virtude,
DISPOÑO:
Artigo único.-Acéptase a adhesión ó convenio marco asinado entre a Administración xeral do Estado e a Comunidade Autónoma de Galicia para a colaboración na progresiva implantación dun sistema intercomunicado de rexistros, solicitada polos con
cellos de Outes, Monterroso, Malpica de Bergantiños, Cariño, Vila de Cruces, Chantada, Valdoviño, Vilariño de Conso, Mondoñedo, Verea, Alfoz, Oleiros, Ortigueira, Moraña, Castro de Rei, Muros, Dozón, Arnoia, Rábade, Ribadumia, A Guarda, Ponteceso, Riós, Beade, Caldas de Reis, Ares, Folgoso do Courel, A Teixeira, Vilagarcía de Arousa, Melide, Carnota, Culleredo, Baleira e Boiro, mediante a sinatura dos correspondentes protocolos.
Santiago de Compostela, 11 de abril de 2000.
Jaime Pita Varela
Conselleiro da Presidencia e Administración
Pública
CORRECCIÓN de erros.-Orde do 21 de febreiro de 2000 pola que se regulan, dentro das feiras culturais, as seccións de feiras do libro en Galicia para celebrar no ano 2000.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 28/04/2000

Advertidos erros na devandita orde, publicada no DOG do 9 de marzo pasado, cómpre face-la oportuna corrección:
No artigo 13, parágrafo 2º, onde di: «A admisión, para as casetas con venda nas feiras do libro rexerase polas seguintes cotas:», debe dicir: «A admisión, para as casetas nas feiras do libro rexerase polas seguintes cotas:».
RESOLUCIÓN do 11 de abril de 2000, da Dirección Xeral da Función Pública, pola que se emprazan as persoas interesadas no recurso contencioso-administrativo, procedemento abreviado 38/1999, interposto por Celia Carracedo Calvo.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 28/04/2000

A Dirección Xeral da Función Pública recibiu do Xulgado do Contencioso-Administrativo número dous da Coruña providencia pola que se admite a trámite a demanda correspondente ó recurso contencioso-administrativo, procedemento abreviado 38/1999, interposto por Celia Carracedo Calvo, contra a orde da Consellería da Presidencia e Administración Pública do 4 de maio de 1999, pola que se eleva a definitiva a proposta de aspirantes que superaron o proceso selectivo para o ingreso na categoría 1 do grupo V do persoal laboral fixo da Xunta de Galicia (DOG nº 88, do 10 de maio de 1999).
En consecuencia, esta dirección xeral, en cumprimento da providencia do devandito xulgado do 30 de marzo de 2000, e de conformidade co disposto no artigo 49 da Lei 29/1998, do 13 de xullo, reguladora da xurisdicción contencioso-administrativa, procede ó emprazamento de tódalas persoas interesadas no procedemento para que poidan comparecer como parte nos autos no Xulgado do Contencioso-Administrativo número dous da Coruña no prazo de 9 (nove) días, contados desde o seguinte ó da publicación desta resolución no Diario Oficial de Galicia.
Santiago de Compostela, 11 de abril de 2000.
Joaquín López-Rúa Soler
Director xeral da Función Pública
RESOLUCIÓN do 13 de xullo de 2000 pola que se publica o estado de execución do orzamento da Comunidade Autónoma e as súas modificacións, e a situación da tesourería e movementos por operacións orzamentarias e extraorzamentarias correspondentes ó primeiro trimestre de 2000.
CONSELLERÍA DE ECONOMÍA E FACENDA — III. OUTRAS DISPOSICIÓNS — 14/08/2000

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, dáselle publicidade ó estado de execución do orzamento da Comunidade Autónoma e as súas modificacións, e á situación de tesourería e movementos por operacións orzamentarias e extraorzamentarias correspondentes ó primeiro trimestre de 2000, que figuran como anexo a esta resolución.
Santiago de Compostela, 13 de xullo de 2000.
José Antonio Orza Fernández
Conselleiro de Economía e Facenda
ORDE do 11 de xullo de 2000 pola que se declara de interese galego a Fundación Progreso. Amigos da Escola Pública e se inscribe no Rexistro Auxiliar de Fundacións deste protectorado.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 14/08/2000

Visto o expediente tramitado por instancia da Fundación Progreso. Amigos da Escola Pública para a súa declaración de interese galego e a conseguinte inscrición no Rexistro de Fundacións da Xunta de Galicia.
Resultando que a Consellería da Presidencia e Administración Pública, pola súa Orde do 27 de
abril de 2000 (DOG do 8 de maio), clasificou como benéfico-docente á citada fundación e adscribiuna á Consellería de Educación e Ordenación Universitaria.
Vista a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, de reforma da Lei 7/1983; así como o Regulamento de organización e funcionamento do protectorado das fundacións de interese galego, aprobado por Decreto 248/1992, do 18 de xuño, e as demais disposicións de xeral e pertinente aplicación, e máis concretamente as normas básicas contidas na Lei 30/1994, do 24 de novembro, de fundacións e de incentivos fiscais á participación privada en actividades de interese xeral.
Considerando que a correspondente escritura fundacional e de aprobación dos estatutos, son conformes co establecido nos artigos 5, 6 e 7 da Lei 7/1983, do 22 de xuño (DOG nº 89, do 20 de xullo), e coas demais disposicións aplicables.
Considerando que os fins e demais elementos organizativos da Fundación Progreso. Amigos da Escola Pública cumpren cos requisitos e condicións sinalados nos artigos 1 e 13 da mencionada Lei 11/1991, (DOG nº 219, do 12 de novembro), para a súa declaración de interese galego, así como coas condicións básicas determinadas na devandita Lei 30/1994.
Considerando que o presente expediente o promoveron persoas lexitimadas para iso, e que na súa tramitación se cumpriron os requisitos legais e regulamentarios esixidos, tanto pola lexislación autonómica en materia de fundacións de interese galego como polas normas básicas establecidas na Lei 30/1994.
Esta consellería, consonte o disposto no artigo 32.3º do devandito regulamento, logo do informe da asesoría xurídica deste departamento
RESOLVE:
Primeiro.-Declarar de interese galego a Fundación Progreso. Amigos da Escola Pública coa conseguinte aprobación dos seus estatutos e dos demais aspectos recollidos na orde de clasificación publicada no DOG do 8 de maio de 2000.
Segundo.-Ordena-la súa inscrición no Rexistro Auxiliar de Fundacións deste protectorado, logo da publicación desta orde no Diario Oficial de Galicia; tendo esta publicación e inscrición o carácter constitutivo que determinan os artigos 33.3º do Decreto 248/1992 e o 8 da Lei 7/1983, así como o artigo 3 da referida Lei 30/1994.
Santiago de Compostela, 11 de xullo de 2000.
Celso Currás Fernández
Conselleiro de Educación e
Ordenación Universitaria
DECRETO 207/2000, do 21 de xullo, polo que se aproba o escudo heráldico do Concello de Riós (Ourense).
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 14/08/2000

O Concello de Riós (Ourense) considerou conveniente adoptar unhas armas ou brasón propio no que, coa simboloxía adecuada e conforme as tradicionais pautas de presentación dos emblemas heráldicos, se represente e perpetúe a súa propia peculiaridade. Para iso, e de acordo coas facultades que lle cofiren as disposicións legais vixentes, elevou o informe histórico-heráldico, co seu correspondente brasonamento e representación gráfica, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos e bandeiras dos concellos e doutras entidades locais, correspóndelle á Comunidade Autónoma galega, segundo o disposto polo artigo 27.2º do Estatuto de autonomía de Galicia.
O expediente tramitouse conforme as normas do procedemento establecidas na Lei 7/1985, do 2 de abril, reguladora das bases de réxime local, Lei 5/1997, do 22 de xullo de Administración local de Galicia, no Regulamento de organización, funcionamento e réxime xurídico das corporacións locais, aprobado polo R.D. 2568/1986, do 28 de novembro, e máis no Decreto 369/1998, do 10 de decembro, polo que se regula a composición e funcións da Comisión de Heráldica da Xunta de Galicia.
Visto o informe favorable, de data 14 de xullo de 2000, emitido pola Comisión de Heráldica da Xunta de Galicia por proposta do Concello de Riós (Ourense), segundo o que se recollen tres alusións representativas da realidade -ou peculiaridade- física e do propio pasado histórico das terras que hoxe conforman o concello. Así as ondas azuis, que evocan o topónimo, e o castiñeiro ó natural, que é a especie arbórea predominante dentro do termo municipal, no que a riqueza forestal é por outra banda moi importante. A inclusión da consabida cadea dos Zúñiga, disposta en orla, permite perpetua-lo recordo -como xa o fixeron outros concellos da contorna- da súa vinculación histórica á gran Casa de Monterrei, circunstancia que, neste caso, adquire unha significación máis especial, posto que aquí poden localizarse os núcleos orixinarios dos seus extensos patrimonios galegos.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vinteún de xullo de dous mil,
DISPOÑO:
Artigo único.-Aproba-lo escudo heráldico do Concello de Riós (Ourense), que quedará organizado do seguinte modo: de ouro (amarelo), un castiñeiro
da súa cor acompañado na punta de dúas ondas de azur (azul); bordura de sable (negro), coa cadea de ouro. Ó timbre, coroa real pechada.
Santiago de Compostela, vinteún de xullo de dous mil.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
DECRETO 94/2000, do 14 de abril, polo que se nomea presidente do Instituto Galego das Artes Escénicas e Musicais a Amado Ricón Virulegio.
CONSELLERÍA DE CULTURA, COMUNICACIÓN SOCIAL E TURISMO — II. AUTORIDADES E PERSOAL — 25/04/2000

En virtude do establecido no artigo 11 da Lei 4/1989, do 21 de abril, de creación do Instituto Galego das Artes Escénicas e Musicais, modificada pola Lei 2/1991, do 14 de xaneiro, por proposta do conselleiro de Cultura, Comunicación Social e Turismo e logo da deliberación do Consello da Xunta de Galicia na súa reunión do día catorce de abril de dous mil,
Nomeo presidente do Instituto Galego das Artes Escénicas e Musicais a Amado Ricón Virulegio.
Vilalba, catorce de abril de dous mil.
Manuel Fraga Iribarne
Presidente
Jesús Pérez Varela
Conselleiro de Cultura, Comunicación Social e Turismo
DECRETO 93/2000, do 14 de abril, polo que se dispón que cese José María Sánchez González como presidente do Instituto Galego das Artes Escénicas e Musicais.
CONSELLERÍA DE CULTURA, COMUNICACIÓN SOCIAL E TURISMO — II. AUTORIDADES E PERSOAL — 25/04/2000

En virtude do establecido no artigo 11 da Lei 4/1989, do 21 de abril, de creación do Instituto Galego das Artes Escénicas e Musicais, modificada pola Lei 2/1991, do 14 de xaneiro, por proposta do conselleiro de Cultura, Comunicación Social e Turismo e logo de deliberación do Consello da Xunta
de Galicia na súa reunión do día catorce de abril de dous mil,
DISPOÑO:
Que cese José María Sánchez González, por petición propia, como presidente do Instituto Galego das Artes Escénicas e Musicais, agradecéndolle os servicios prestados.
Vilalba, catorce de abril de dous mil.
Manuel Fraga Iribarne
Presidente
Jesús Pérez Varela
Conselleiro de Cultura, Comunicación Social e Turismo
CORRECCIÓN de erros.-Decreto 34/2000, do 11 de febreiro, polo que se establecen as tarifas dos servicios sanitarios prestados nos centros dependentes do Servicio Galego de Saúde.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 25/04/2000

Advertidos erros no citado decreto, publicado no Diario Oficial de Galicia nº 40, do luns 28 de febreiro de 2000, cómpre face-las seguintes correccións:
-Na páxina 2.622, no cadro da dereita, na sala especial de radioloxía, especialidade neurolóxica, o procedemento «Embolizacións» e a súa tarifa por importe de «49.000», debe ser substituído polos dous procedementos seguintes:
«Embolizacións intracraniais», cunha tarifa de «588.591».
«Embolizacións non intracraniais», cunha tarifa de «200.000».
DECRETO 95/2000, do 6 de abril, polo que se acepta a cesión a título gratuíto dunha parcela de 5.102 m, propiedade do Concello da Coruña, que se vai segregar da parcela número 32 do proxecto de compensación do polígono de Mato Grande, con destino á construcción dun centro de saúde.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 25/04/2000

O Pleno do Concello da Coruña, en sesión do 18 de outubro de 1999, acordou segregar unha parcela de 5.102 m de extensión superficial, procedente da parcela número 32 do proxecto de compensación do polígono de Mato Grande e cedela ó Servicio Galego de Saúde, logo da depuración da situación física e xurídica do predio que se segregará para a construcción dun centro de saúde.
Conforme o artigo 17.1º da Lei 3/1985, do 12 de abril, do patrimonio da Comunidade Autónoma, requírese decreto do Consello da Xunta de Galicia para a adquisición de bens a título gratuíto. Por outra banda, o artigo 23.1º da mesma lei establece que non poderán adquirirse bens ou dereitos a título lucrativo cando o valor global dos gravames, cargas e afeccións impostas sobre os mesmos supera o seu valor intrínseco. Non se considerarán carga, gravame ou afección os investimentos que teña que realiza-la Comunidade Autónoma para da-lo destino de uso xeral ou servicio público da súa competencia que fixe o cedente.
En cumprimento do disposto na Lei 3/1985, do 12 de abril, do patrimonio da Comunidade Autónoma, de conformidade coa proposta do conselleiro de Sanidade e Servicios Sociais e presidente do Servicio Galego de Saúde logo de deliberación do Con
sello da Xunta de Galicia na súa reunión do día seis de abril de dous mil,
DISPOÑO:
Artigo 1º
1. Acéptase a cesión a título gratuíto dun predio feito polo Concello da Coruña a favor do Servicio Galego de Saúde con destino á construcción dun centro de saúde.
2. O predio cedido, que forma parte da parcela número 32 do proxecto de compensación do polígono de Mato Grande, mide 5.102 m de extensión superficial e ten os seguintes lindes:
-Norte: estrada de circunvalación que separa do Barrio das Flores e, nunha porción, co predio da que se segrega.
-Sur: rúa do polígono de Mato Grande.
-Leste: resto do predio matriz.
Oeste: parcelas M.6 e M.5 (rúa no medio) tamén do polígono de Mato Grande.
Artigo 2º
O inmoble acéptase segundo o establecido nos artigos 23.1º da Lei 3/1985, do 12 de abril, do patrimonio da Comunidade Autónoma e 38 do seu Regulamento e destinarase ó fin para o que se cede.
Artigo 3º
O Servicio Galego de Saúde, a través do seu órgano competente, procederá á formalización da aceptación no correspondente documento público, logo da segregación da parcela cedida do predio matriz do que forma parte, e á inscrición do inmoble no Rexistro da Propiedade ó seu nome, integrándose no seu patrimonio propio.
Disposición derradeira
O Servicio Galego de Saúde, a través do seu órgano competente, levará a cabo os trámites necesarios para a efectividade de canto se dispón neste decreto.
Santiago de Compostela, seis de abril de dous mil.
Manuel Fraga Iribarne
Presidente
José María Hernández Cochón
Conselleiro de Sanidade e Servicios Sociais
DECRETO 201/2000, do 6 de xullo, polo que se derroga o Decreto 278/1994, do 8 de setembro, polo que se establece o programa de axudas con finalidade estructural no sector da pesca, a acuicultura e a transformación e comercialización dos seus productos.
CONSELLERÍA DE PESCA, MARISQUEO E ACUICULTURA — I. DISPOSICIÓNS XERAIS — 02/08/2000

O Decreto 278/1994, do 8 de setembro, polo que se establece o programa de axudas con finalidade estructural no sector da pesca, a acuicultura e a transformación e comercialización dos seus productos, foi aprobado en desenvolvemento do Regulamento (CE) nº 3699/1993, do Consello, do 21 de decembro, polo que se definen os criterios e condicións das intervencións comunitarias con finalidade estructural no devandito sector.
O Regulamento (CE) nº 2792/1999, do Consello, do 17 de decembro, polo que se definen as modalidades e condicións das intervencións con finalidade estructural no sector da pesca, derroga o Regulamento (CE) 2468/1998, última redacción do Regulamento (CE) 3699/1993, e constitúe o novo marco normativo para o conxunto das intervencións estructurais no sector pesqueiro realizadas no territorio dun Estado membro da Comunidade Europea no período 2000-2006 con vistas a logra-los obxectivos específicos definidos no Regulamento (CE) nº 1263/1999, do Consello, de 21 de xuño, relativo ó Instrumento Financeiro de Orientación da Pesca (IFOP).
En consecuencia, e para o efecto de adapta-lo marco das intervencións comunitarias con finalidade estructural no sector da pesca, o marisqueo e a acuicultura en Galicia á normativa comunitaria vixente é polo que, tendo en conta o artigo 28, punto 5º do Estatuto de autonomía de Galicia, por proposta do conselleiro de Pesca, Marisqueo e Acuicultura, e logo de deliberación do Consello da Xunta de Galicia na súa reunión do día seis de xullo de dous mil,
DISPOÑO:
Artigo único.-Á entrada en vigor do presente decreto queda derrogado o Decreto 278/1994, do 8 de setembro, polo que se establece o programa de axudas con finalidade estructural no sector da pesca, a acuicultura e a transformación e comercialización dos seus productos, e cantas disposicións de rango inferior se dictasen no seu desenvolvemento.
Disposición derradeira
Este decreto entrará en vigor o día seguinte ó da súa publicación no Diario Oficial de Galicia.
Santiago de Compostela, seis de xullo de dous mil.
Manuel Fraga Iribarne
Presidente
Amancio Landín Jaráiz
Conselleiro de Pesca, Marisqueo e Acuicultura
RESOLUCIÓN do 11 de xullo de 2000, da Secretaría Xeral da Consellería de Cultura, Comunicación Social e Turismo, pola que se emprazan as partes interesadas no recurso contencioso-administrativo 01/0000493/2000, interposto por Luis Lorenzo Mur.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 01/08/2000

Recibiuse nesta consellería escrito da Sección Primeira da Sala do Contencioso-Administrativo do Tribunal Superior de Xustiza de Galicia pola que se reclama o expediente administrativo referido ó recurso contencioso-administrativo nº 01/0000493/2000, interposto por Luis Lorenzo Mur contra o acordo do Consello da Xunta de Galicia do 23 de marzo de 2000 (DOG nº 70, do 10 de abril), polo que se aproba a nova relación de postos de traballo da Consellería de Cultura, Comunicación Social e Turismo.
Esta secretaría xeral acordou, en cumprimento do disposto no artigo 48 da Lei 29/1998, do 13 de xullo, reguladora da xurisdicción contencioso-administrativa, a remisión do expediente administrativo solicitado.
Así mesmo, de conformidade co disposto no artigo 49 da citada Lei 29/1998, notifícaselles ós interesados e emprázanse para poderen comparecer como demandados no prazo de nove días.
Santiago de Compostela, 11 de xullo de 2000.
Andrés González Murga
Secretario xeral da Consellería de Cultura,
Comunicación Social e Turismo
CORRECCIÓN de erros.-Orde do 7 de xullo de 2000 pola que se regulan axudas ás familias nas que se produce un parto múltiple.
CONSELLERÍA DE FAMILIA E PROMOCIÓN DO EMPREGO, MULLER E XUVENTUDE — III. OUTRAS DISPOSICIÓNS — 01/08/2000

Advertido erro na devandita orde, publicada no Diario Oficial de Galicia número 137, do 14 de xullo de 2000, cómpre face-las seguintes correccións:
Na páxina 10.902, anexo I, onde di: «sinatura do alcalde ou persoa que o represente debidamente», debe dicir: «sinatura do solicitante».
DECRETO 200/2000, do 13 de xullo, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto 169 POL 97-Pantón-E.P. A Arribada-Ferreira de Pantón.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 01/08/2000

A Deputación Provincial de Lugo aprobou o proxecto de 169 POL 97-Pantón-E.P. A Arribada-Ferreira de Pantón e acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa. A deputación remitiu a documen
tación complementaria para a correcta tramitación do expediente, con data de entrada no rexistro xeral da Consellería de Xustiza, Interior e Relacións Laborais do día 3 de xullo de 2000.
Os bens nos que se concreta a declaración de urxente expropiación están determinados no expediente que se someteu a información pública.
O proxecto foi informado favorablemente pola Dirección Xeral de Urbanismo da Consellería de Política Territorial, Obras Públicas e Vivenda.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque as obras de referencia figuran nun programa de cooperación local e os terreos son necesarios para a iniciación das obras dentro dos prazos sinalados pola normativa ó respecto.
A competencia para a declaración da urxente ocupación correspóndelle ó Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día trece de xullo de dous mil,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de 169 POL 97-Pantón-E.P. A Arribada-Ferreira de Pantón.
Santiago de Compostela, trece de xullo de dous mil.
Manuel Fraga Iribarne
Presidente
Antonio Pillado Montero
Conselleiro de Xustiza, Interior
e Relacións Laborais
CORRECCIÓN de erros.-Decreto 180/2000, do 22 de xuño, polo que se modifica a estructura orgánica da Consellería de Agricultura, Gandería e Política Agroalimentaria e do Instituto Lácteo e Gandeiro de Galicia, establecida no Decreto 25/1998, do 22 de xaneiro.
CONSELLERÍA DE AGRICULTURA, GANDERÍA E POLÍTICA AGROALIMENTARIA — I. DISPOSICIÓNS XERAIS — 08/08/2000

Publicado este decreto no Diario Oficial de Galicia nº 131, do 6 de xullo de 2000, cómpre face-la seguinte corrección:
Na páxina 10.529, no penúltimo parágrafo da exposición de motivos, onde di: «Todo o persoal administrativo, que se atopa nas áreas, agrúpase nunha unidade de apoio, e prestará os seus servicios en calquera das oficinas da área a que pertence, en función da carga de traballo de cada unha delas; este persoal depende organicamente do delegado provincial», debe decir: «Todo o persoal administrativo, que se atopa nas áreas, agrúpase nunha unidade de apoio e depende organicamente do delegado provincial».
CORRECCIÓN de erros.-Orde do 26 de maio de 2000 pola que se fixa o prezo de venda ó público da seguinte publicación: Manual de Cuidados de Enfermería al Lesionado Medular.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 03/08/2000

Advertido un erro na citada orde, publicada no DOG número 121, do xoves 22 de xuño de 2000, é necesario efectua-las oportunas correccións:
Na páxina 9.781, no anexo I onde di: «Manual de Cuidados de Enfermería al Lesionado Medular: 400 ptas. (0,42 euros)», debe dicir: «Manual de Cuidados de Enfermería al Lesionado Medular: 400 ptas. (2,40 euros)».
ORDE do 7 de xullo de 2000 pola que se fai pública a validación de cursos de especialización en lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/08/2000

A Orde do 26 de novembro de 1993 (DOG do 23 de decembro), no seu artigo 2º, establece que se lles validará o curso de especialización en lingua galega ós licenciados en filoloxía e ós diplomados en EXB polas escolas universitarias de formación do profesorado de EXB, que posúan os certificados do ciclo elemental e do ciclo superior de galego das escolas oficiais de idiomas.
Por iso,
DISPOÑO:
Artigo 1º
Concedérlle-la validación do curso de especialización en lingua galega ás seguintes persoas, as cales reúnen os requisitos establecidos no artigo 2º da Orde do 22 de novembro de 1993:
Xosé Iglesias Muiños 76.993.927.
Mª José Pérez Corral 36.043.577.
Mª Carmen Rodríguez Varela 33.262.143.
Mª Dolores Pazos Rosales 35.304.632.
Teresa Susana Vázquez Regueiro 33.313.778.
Consuelo García Barreiro 35.303.351.
Artigo 2º
A Consellería de Educación e Ordenación Universitaria expedirálle-los correspondentes diplomas.
Disposición derradeira
Facúltase a Dirección Xeral de Política Lingüística da Consellería de Educación e Ordenación Universitaria para o desenvolvemento desta orde.
Santiago de Compostela, 7 de xullo de 2000.
Celso Currás Fernández
Conselleiro de Educación e Ordenación Universitaria